กกพ.มีมติเคาะค่าไฟ พ.ค.-ส.ค. 66 ที่ 4.70 บาท/หน่วย
กกพ.เคาะค่าไฟงวด พ.ค.-ส.ค.66 ที่ 4.70 บาท/หน่วย ยันเหมาะสมตามสมมุติฐานเดิม
ตามคาด กกพ.ปรับลดค่าไฟงวด พ.ค.-ส.ค. 2 สตางค์ เหลือ 4.70 บาท/หน่วย
24 เม.ย. 2566

นายคมกฤช ตันตระวาณิชย์ เลขาธิการคณะกรรมการกำกับกิจการพลังงาน (กกพ.) ในฐานะโฆษก กกพ. เปิดเผยว่า ที่ประชุม กกพ.วันนี้ (24 เม.ย.) มีมติปรับลดค่าไฟฟ้าเฉลี่ยที่เรียกเก็บกับประชาชนงวดใหม่สำหรับเดือน พ.ค.-ส.ค. 2566 ลง 7 สตางค์/หน่วย  จากมติเดิม 4.77 บาท/หน่วย ทำให้เหลือเป็น 4.70 บาท/หน่วย
ทั้งนี้ ถือเป็นการลดลง 2 สตางค์/หน่วย จากงวดปัจจุบันในเดือน ม.ค.-เม.ย. 2566 ซึ่งจัดเก็บอยู่ที่ 4.72 บาท/หน่วย ตามที่การไฟฟ้าฝ่ายผลิตแห่งประเทศไทย (กฟผ.) เสนอ  โดยไม่ต้องเปิดรับฟังความคิดเห็นอีกครั้ง
เนื่องจากสมมติฐานที่ใช้ในการคำนวณสูตรค่าไฟฟ้าผันแปรอัตโนมัติ หรือ Ft ไม่เปลี่ยนไปจากการพิจารณาก่อนหน้านี้ที่ กกพ.ได้เปิดให้สาธารณชนแสดงความคิดเห็นไปแล้ว และในส่วนของภาคธุรกิจจัดเก็บในอัตราเดียวกัน ซึ่งขั้นตอนต่อไป กกพ. จะทำหนังสือแจ้งไปยัง 3 การไฟฟ้าเพื่อเป็นแนวทางปฏิบัติที่ชัดเจน และจะทันรอบบิลเดือนงวดเดือน พ.ค. 2566 แน่นอน